
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2], у поступку контроле законитости и правилности рада Министарства за рад, запошљавање, борачка и социјална питања, вођеном по притужби АА, након окончаног испитног поступка, Заштитник грађана је сачинио следећи [1:  „Сл. гласник РС“, бр. 98/06, 16/22 - др. пропис]  [2:  „Сл. гласник РС“, бр. 105/21] 


ИЗВЕШТАЈ  О СЛУЧАЈУ СА  ПРЕПОРУКАМА 
Заштитнику грађана притужбу је, преко адвоката, дана 28. 10. 2024. год. поднела АА, због поступања надлежног Министарства за рад, запошљавање, борачка и социјална питања и Центра за социјални рад у Бујановцу по њеним захтевима за новчану социјалну помоћ и за признавање трошкова поступка. У притужби је наведено да другостепени орган већ шести пут поништава решења Центра због неправилног поступања и одлучивања органа старатељства и враћа овом првостепеном органу на поновно одлучивање, али орган старатељства упркос томе доноси идентична решења, не извршава налоге другостепеног органа и поступа супротно закону. 
Испитујући испуњеност услова за поступање по поднетој притужби у оквиру навода притужбе, документације достављене уз притужбу и разлога за њено подношење, Заштитник грађана је донео закључак о покретању испитног поступка оцене законитости и правилности рада Министарства за рад, запошљавање, борачка и социјална питања, од којег је затражио изјашњење о томе да ли је надлежни орган старатељства поступао у складу са решењима овог другостепеног органа и мерама које је Министарство предузело поводом тога, те копију релевантне документације. 
Испитни поступак
У поступку Заштитника грађана контролисани орган управе је доставио тражена изјашњења[footnoteRef:3] о поступању у овом случају, са копијом релевантне документације. Притужиља је, такође, и током поступка Заштитника грађана достављала копије документације релевантне за поднету притужбу (документа контролисаног и првостепеног органа, као и своје жалбе на одлуке органа старатељства). [3:  Акти Министарства. … од 06.12.2024. г. и … од 18. 11. 2025. г.] 

На основу анализе целокупне прибављене документације Заштитник грађана је утврдио следеће чињенично стање: 
· Притужиља је уложила жалбу Министарству, као надлежном другостепеном органу, на решење Центра бр. 553-463 од 29. 4. 2022. године, којим је одбијен као неоснован њен захтев од 3. 3. 2022. год. за признавање права на новчану социјалну помоћ. У жалби је навела да првостепени орган није правилно утврдио правну природу њених месечних прихода, јер она прима накнаду по основу посебне неге детета у износу од 3.419,000 дин. а не накнаду зараде за време спречености за рад; да је неправилно утврђено чињенично стање, јер је њена радња  у стању мировања од 8. 3. 2022. године; итд.
· Одлучујући по жалби притужиље, Министарство је, у решењу … од 22. 6. 2022. године, поништило наведено решење Центра, јер је утврдило да је притужиља поднела захтев за своју двочлану једнородитељску породицу, коју са њом чини и њен малолетни син, док је Центар ожалбено решење донео на основу чл. 83 ст. 1. тач. 1. Закона о социјалној заштити[footnoteRef:4] (у даљем тексту ЗСЗ) и наведеног разлога да притужиља није на евиденцији незапослених лица Националне службе за запошљавање од 28. 7. 2021. год. (што је утврђено на основу уверења …/2022-1161 од 8. 4. 2022. г.). Министарство је утврдило да је првостепени орган пропустио да испита услове за признавање права на новчану социјалну помоћ члану породице неспособном за рад у смислу чл. 83. ст. 2. Закона, с обзиром да породицу именоване чини и њено малолетно дете неспособно за рад, те је указало првостепеном органу да у поновном поступку поступи сагласно изнетим примедбама и након тачно и потпуно утврђеног чињеничног стања, уз правилну  примену материјалног права и одредби поступка, донесе одлуку засновану на закону. [4:  «Сл. гласник РС» бр. 24/11] 

· Након тога,  Центар је донео решење … од 2. 9. 2022. год. којим је признато право на новчану социјалну помоћ њеном детету од 3. 3. 2022. год. у износу од 9.115,00 динара, Притужиља је уложила жалбу и на ово решење, у којој су поновљени исти разлози за жалбу као и након првог решење Центра. Такође, у жалби је наведено и да првостепени орган није одлучио о трошковима пуномоћника жаљиље. 
· Поступајући по уложеној жалби на решење Центра од 2. 9. 2022. године, Министарство је решењем бр. …/2022-10 од 20. 12. 2022. год. поништило ово првостепено решење, констатујући да није у складу са чл. 141. ст. 4 Закона о општем управном поступку[footnoteRef:5] (у даљем тексту ЗОУП), јер образложење решења није разумљиво, не садржи кратко излагање странке, чињенично стање и доказе на основу којих је утврђено, као ни прописе и разлоге који упућују на одлуку из диспозитива. Наиме, из ожалбеног решења се не може закључити зашто је право на новчану социјалну помоћ признато само малолетном сину притужиље, а не и именованој. Наводи у образложењу решења да је право признато у ограниченом трајању су у супротности са изреком решења, у којој је наведено да се право признаје од 3. 3. 2022. год. и да није временски ограничено. Такође, другостепени орган је констатовао да су нетачни наводи образложења да породица има већину чланова способних за рад, јер је реч о двочланој једнородитељској породици, те да је првостепени орган пропустио да цени ову чињеницу да је реч о једнородитељској породици, која по одредби чл. 85. ст. 1. Закона о социјалној заштити има право на увећану новчану социјалну помоћ. Отуд је и износ признатог права погрешно утврђен. Друготепени орган је наложио првостепеном органу да у потпуности поступи сагласно изнетим примедбама и након тачно и потпуно утврђеног чињеничног стања, уз правилну примену материјалног права и одредби поступака, донесе на закону засновану одлуку. [5:  «Сл. гласник РС» бр. 18/16, 95/18 – аутент. тумачење и 2/23 -УС] 

· Притужиља је уложила жалбу на треће решење Центра … од 30. 1. 2023. год. којим је признато право на увећану социјалну помоће њеном детету од 3. 3. 2022. год. у износу од 10.938,00 динара, наводећи да је решење необразложено и да је нејасно зашто је право на увећану новчану социјалну помоћ признато само малолетном сину притужиље, а не и подноситељки захтева, с обзиром да је захтевом то тражено. Притужиља сматра и да износ увећане новчане социјалне помоћи није правилно утврђен, с обзиром да он од 1. 1. 2022. год. износи 10.385,00 дин. а за сваку наредну одраслу особу у породици 5.193,00 динара, док се за наредно дете до 18 година додаје  3.116,00 дин. Даље, притужиља наводи да првостепени орган није одлучио о трошковима управног поступка, а које она сада потражује. 
· Поводом наведене жалбе, Министарство је у свом решењу  бр. …./2023-10 од 11. 5. 2023. год. поништило и ово решење Центра из истих разлога: јер првостепени орган ожалбено решење није донео у складу са чл. 141. ст. 4 ЗОУП: образложење решења није разумљиво, не садржи кратко излагање странке, чињенично стање и доказе на основу којих је утврђено, као ни прописе и разлоге који упућују на одлуку из диспозитива. Министарство је утврдило да се из образложења ожалбеног решења не може закључити зашто је право на новчану социјалну помоћ признато само малолетном сину притужиље, а не и именованој; као и да су наводи образложења да је право признато у ограниченом трајању у супротности са изреком решења у којој је наведено да се право признаје од 3. 3. 2022. год. и да није временски ограничено. Министарство је констатовало и да су нетачни наводи образложења да породица има већину чланова способних за рад, јер је реч о двочланој једнородитељској породици, коју чине жаљиља и њен малолетни син. Такође, Министарство је оценило и да је последњи став диспозитива решења правно немогућ, јер се не може заменити решење које је претходно поништио другостепени орган и вратио предмет на поновни поступак. На основу наведеног, другостепени орган је наложио првостепеном органу да у поновљеном поступку поступи сагласно изнетим примедбама и да, након тачно и потпуно утврђеног чињеничног стања и уз правилну примену материјалног права и одредби поступака, донесе на закону засновану одлуку.
· Притужиља је уложила жалбу и на наредно решење Центра … од 16. 6. 2023. године, које је донето након решења другостепеног органа од 11. 5. 2023. год. Овим решењем Центра признато је право на увећану социјалну помоћ њеном детету  од 3. 3. 2022. год. у износу од 9.115,00 дин. а последњим ставом диспозитива наведеног решења је одлучено да се тим решењем замењује решење … од 4. 8. 2022. год. Притужиља је у жалби, такође, навела да првостепени орган поново није одлучио о трошковима управног поступка, супротно налогу другостепеног органа. 
· Министарство је својим решењем бр. …/2023-10 од 14. 9. 2023. год. поништило наведено решење Центра од 16. 6. 2023. год. и утврдило да је првостепени орган ожалбено решење донео на основу члана ЗОУП који више није у примени; те да сва решења донета у поступку по захтеву притужиље од 3. 3. 2022. год. носе исти број …, што није у складу са законским одредбама које прописују да решења као појединачни правни акт морају имати појединачне бројеве; као и да у списима предмета постоје два решења бр. … од 2. 8. 2022. год. којим је признато право на увећану социјалну помоћ детету жаљиље од 3. 3. 2022. год. у износу од 10.938 динара, а да се ожалбеним решењем замењује решење бр. … од 4. 8. 2022. год. којим је детету притужиље признато право на социјалну помоћ у износу од 9.580,00 динара… Министарство је констатовало да је нејасно у којим поступцима је и како првостепени орган донео поменута решења у временском размаку од само два дана, као ни како је, након решења Министарства …/2022-10 од 22. 6. 2022. године, Центар у поновном поступку донео решење бр…. од 2. 9. 2022. год. којим је признато право на новчану социјалну помоћ детету жаљиље од 03.03.2022. год. у износу од 9.115,00 дин. Министарство је, даље, констатовало да је образложење конфузно и контрадикторно изреци решења, јер је наведено да се право признаје за највише шест чланова породице, да породица има већину чланова способних за рад, што све нису чињенице о породици подноситељке захтева и о члану њене породице; те да решење Центра није ни у складу са одредбом чл. 141. ЗОУП зато што након образложења и правне поуке следи фотокопија печата Центра, као и фотокопиран потпис директора Центра, а затим поново следи образложење решења. Министраство је, такође, навело да првостепени орган није поступио по налогу овог другостепеног органа датом у решењу бр. …/2023-10 од 11. 5. 2023. год. и није одлучио посебним решењем о трошковима управног поступка, већ је једном реченицом на крају образложења решења Центар констатовао да именована нема право на трошкове управног поступка сходно чл. 8. и 9. ЗОУП. У вези са наведеним, Министарство је утврдило да су од дана покретања поступка (од 3. 3. 2022. год. када је притужиља поднела захтев) четири жалбе именоване усвојене и да су четири решења Центра поништена, те стога трошкове другостепеног органа сноси орган који је одлучивао у првом степену, на основу чл. 85. ст. 6. ЗОУП. Министарство је указало Центру да у поновном поступку посебним решењем одлучи о трошковима поступка у складу са наведеним примедбама. Даље је решењем Министарства утврђено да је првостепени орган поново занемарио чињеницу да је породица притужиље једнородитељска породица и да као таква, на основу чл. 83. ст. 1. т. 1 и ст. 2. и чл. 85. ст. 1. ЗСЗ, дете притужиље има право на увећану новчану социјалну помоћ, као и да се наводи првостепеног органа у одговору на жалбу о томе да је решење Центра, којим је именованој признато право на увећану социјалну  помоћ, враћено из обрачунске службе Министарства, не могу прихватити као тачни, с обзиром да у списима предмета нема никаквих дописа нити било каквих доказа о томе, нити постоји законски основ за то. Министарство је у свом решењу тражило да првостепени орган у поновљеном поступку поступи сагласно изнетим примедбама и након тачно и потпуно утврђеног чињеничног стања, уз правилну примену материјалног права и одредби поступака, донесе на закону засновану одлуку.
· Након тога, притужиља се дана 26. 10. 2023. год. обратила Министарству због ћутања управе у њеном случају, тј. из разлога што првостепени орган није у поновљеном поступку одлучио и донео решење у складу са решењем другостепеног органа. Поступајући по жалби притужиље на ћутање управе, Министарство је утврдило да је наведено решење другостепеног органа од 14. 9. 2023. год. достављено Центру дана 21. 9. 2023. год. и да је истекао рок за поступање овог органа старатељства, те је дана 06. 11. 2023. год. издало Центру Налог бр. …/2023-10 за поступање по предметном решењу другостепеног органа.
· Међутим, и решење бр. …/2023 од 8. 12. 2023. године, које је Центар донео након упућеног Налога, Министарство је поништило у другостепеном поступку (решењем бр. …. од 31. 1. 2024. год.). Центар је наведеним решењем одлучио да дете притужиље остварује право на социјалну помоћ у износу од 9.115,00 дин. од 3. 3. 2022. године, као и да се овим решењем замењује решење Центра од 9. 8. 2022. год. Министарство је утврдило да је решење донето на основу погрешно и непотпуно утврђеног чињеничног стања и повредом правила поступка. Првостепени орган је, по оцени Министарства, погрешно и непотпуно утврдио чињенично стање, јер: 1) реч је о једнородитељској породици, коју чине притужиља и њен малолетни син, у складу са чл. 85. ст. 1. Закона о социјалној заштити, те с о обзиром на то да је дете притужиље, као малолетно, такође и неспособно за рад, има право на увећану социјалну помоћ, сходно чл. 83. ст. 1. т. 1. и ст. 2. Закона; 2) износ права је погрешно утврђен  јер није увећан за 20%, сходно чл. 90. ст. 1. Закона;  3) трећим ставом диспозитива решења Центра је одлучено, супротно чл. 96. ст. 1. Закона, да се неће вршити преиспитивање услова за остваривање права једном годишње у мају месецу; 4) последњим ставом диспозитива је одлучено да се наведеним решењем замењује решење Центра од 9. 8. 2022. године, које се не налази у списима предмета, већ у списима постоје само решења бр. … од 2. и 4. августа 2022. год. те није јасно на основу којег је решење одлучено, као ни правни основ да Центар доноси решења под истим бројем о истом правном питању сваки други дан;  5) поступак за остваривање права није покренут у децембру 2023. године, како је то Центар навео, већ подношењем захтева притужиље дана 3. 3. 2022. године, који се налази у списима предмета; 6) подносилац захтева није малолетни … већ његова мајка, као законски заступник детета; 7) образложење Центра да је примењен „као најповољнији обрачун за новчану социјалну помоћ за два члана“ је нетачно и контрадикторно одлуци, према којој је право признато само малолетном … и обрачун је изведен само за њега;  8) правно релевантан период за који се утврђује просечни месечни приход породице није од 1. 9. 2023. до 30. 11. 2023. г. већ је то период од 1. 12. 2021. г. до 28. 2. 2022. г. с обзиром да је захтев поднет 3. марта 2022. године, на основу чл. 89. ст. 1. Закона; 9) нетачни су и наводи образложења Центра да је решењем бр. … од 16. 6. 2023. год. признато право на увећану социјалну новчану помоћ, јер је заправо наведеним решењем признато право на новчану социјалну помоћ; 10) Центар не разликује, односно меша следеће појмове: способан (неспособан) за рад, једнородитељска породица и лице које је члан породице за обрачун за наведено право, те отуда погрешно тумачи одредбе Закона у образложењу решења; 11) Центар цени приход породице након 28. 2. 2022. год. а што није релевантан период, сходно чл. 89. ст. 1. Закона, према којем се приход породице цени за период од три месеца, који претходе месецу у којем је поднет захтев за остваривање овог права. 
Министарство, даље, констатује да решење због своје форме није у складу са чл. 141. ст. 1. ЗОУП, јер након печата и потписа директора поново следи образложење, печат и потпис. Такође, докази у виду уверења и потврда (из пореске управе, Катастра, РФ ПИО, Националне службе за запошљавање) наведени су без броја и датума, те је нејасно о којим се документима ради. Додатно, у списима предмета је утврђено још једно идентично решење Центра под исти бројем, али је један дан претходио ожалбеном решењу, тј. донето је 7.12.2023. г.  па Министарство поново констатује да није јасно на основу којих законских одредби Центар доноси иста решења дан за даном. 
Министарство је, такође, навело да је Центар, поводом захтева притужиље од 3. 3. 2022. год. за остваривање права на новчану социјалну помоћ, већ донео четири решења под бр. … током 2022. и 2023. године, а која су поништена одлукама овог другостепеног органа. Министарство је стога у решењу указало да првостепени орган поново није поступио по издатом налогу од 6. новембра и од 11. маја 2023. године, односно, да није посебним решењем одлучио о трошковима управног поступка, већ је једном реченицом на крају образложења решења констатовао да именована нема право на исте, сходно чл. 8. и 9. ЗОУП. Стога је Министарство поновило чињенице да је од подношења захтева притужиље поништено пет решења првостепеног органа којим је одлучивао о њеном захтеву и усвојено пет жалби притужиље на одлуке Центра, те произилази да трошкове другостепеног поступка сноси првостепени орган, на основу чл. 85. ст. 6. ЗОУП и указао је првостепеном органу да посебним решењем одлучи о трошковима другостепеног поступка.
Министарство је тражило од Центра да, у року од 30 дана од пријема списа предмета, у поновном поступку поступи сагласно наведеним примедбама и након тачно и потпуно утврђеног чињеничног стања, уз правилну примену материјалног права и одредби поступака, донесе на закону засновану одлуку.
· У марту 2024. год. Центар је решењем бр. …/2024 од 11. 3. 2024. године одлучио да је детету притужиље престало право на новчану социјалну помоћ дана 29. 2. 2024. год. Одлучујући по жалби притужби притужиље, другостепени орган је решењем бр…. од 30. 8. 2024. год. поништило ово првостепено решење, оцењујући да је донето на основу погрешно и непотпуно утврђеног чињеничног стања и повредом правила поступка. Поново је констатовано да решење није у складу са чл. 141. ЗОУП, којим се уређује форма и садржај увода овог правног акта. Центар је у уводу решења навео да се исто доноси на основу чланова 165. и 171. ЗОУП који садржи одредбе о удовољавању жалбеном захтеву странке и поништавању ожалбеног решења. Затим је констатовано да су нетачни (и нелогични) наводи у уводу решења да првостепени орган овим решењем решава по жалби, с обзиром да је у питању одлучивање о захтеву притужиље, те је предмет поступка одлучивање о праву на новчану социјалну помоћ, које је решење Центра поништило Министарство. Првостепени орган је требало да поступи по предметном решењу другостепеног органа од 31. 1. 2024. године, па стога није у питању одлучивање о престанку овог права, за које је у решењу Центра додатно нетачно и неправилно наведено да је покренут 8. 3. 2024.  год.  
Министарство је утврдило да Центар, одлучујући о захтеву притужиље у поновном поступку, није поступио по налозима датим у решењу другостепеног органа од 31. 1. 2024. године, већ супротно законским одредбама и непоштујући правила поступка, те указао Центру да у поновном поступку, одлучујући по захтеву странке од 3. 3. 2022. године, узме у обзир све наведене примедбе, као и да је релевантан период за одлучивање од 1. 12. 2021. год. до 28. 2. 2022. год. Тек након тога и уколико су у међувремену наступиле промене које су од утицаја на коришћење овог права, Центар ће посебним решењем одлучити о  даљем коришћењу права на новчану социјалну помоћ.
· Након тога, притужиља се дана 23. 10. 2024. год. поново обратила Министраству због ћутања управе у њеном случају, тј. из разлога што Центар није поступио по наведеном другостепеном решењу и није донео решење у поновном поступку. Поступајући по наведеној жалби притужиље због ћутања управе, Министарство је утврдило да је предметно решење другостепеног органа од 30. 8. 2024. год. достављено Центру дана 9. 9. 2024. год. и да је истекао рок за поступање првостепеног органа по истом, те је дана 31. 10. 2024. год. Центру издало Налог за поступање, бр. ….
· Ипак, Министарство је и следећу одлуку овог органа старатељства из новембра 2024.  године, којом је одлучено да се одбија захтев притужиље на новчану социјалну помоћ као неоснован, поништило својим решењем бр…. од 27. 2. 2025. г. Притужиља је у жалби, изјављеној преко пуномоћника, навела да је првостепени орган погрешно утврдио да није реч о једнородитељској породици; да је погрешно утврдио просечни месечни приход породице притужиље, јер она прима само накнаду зараде због боловања ради посебне неге детета у месечном износу од 10.955,00 дин. као и да је била на боловању због посебне неге детета од 22. 2. 2022. године; да је аутомобиле које је поседовала продала 2024. и 2023. године и да су јој били неопходни ради одвожења детета на контроле код лекара специјалиста јер дете има 100% телесно оштећење. Притужиља је навела и да су претходна решења првостепеног органа више пута поништава, али да првостепени орган и даље не утврђује правилно чињенично стање. 
Министарство је у свом решењу потврдило наводе у жалби, констатујући да је првостепено решење донето на основу непотпуно и погрешно утврђеног чињеничног стања, као и повредом правила поступка. Наиме, ожалбеним решењем се тврди да је просечни месечни приход притужиље износио 50.000,00 дин. у периоду децембар 2021. године, јануар и фебруар 2022. год. што је више од износа увећане новчане социјалне помоћи за двочлану породицу, на основу члана 83. ст. 1. тач. 1. и чл. 89. ст. 2. Закона о социјалној заштити, као и на основу члана 136. ст. 11. и чл. 140. Закона о општем управном поступку. У решењу је још наведено да није реч о једнородитељској прородици; да је фризерски салон именоване обављао делатност од 29. 7. 2021. год. 8. 3. 2022. г. и да је притужиља у периоду од 22. 2. 2022. г. до 22. 5. 2022. год. била на боловању ради посебне неге детета; и да је поседовала два путничка аутомобила. 
Министарство је у свом решењу навело да првостепени орган није правилно утврдио чињенично стање, јер породица притужиље јесте једнородитељска с обзиром да други родитељ детета  не живи заједно са дететом, те да критеријум за утврђивање да ли је породица једнородитељска није радни однос подносица захтева, како то погрешно цени првостепени орган. Даље је у решењу Министарства наведено да породица не може остварити право на новчану социјалну помоћ (па самим тим ни на увећану новчану социјалну помоћ) самом чињеницом да је једнородитељска ако не испуњава услове за признавање права на новчану социјалну помоћ, који су прописани ЗСЗ. Првостепени орган није јасно утврдио да ли је породица притужиље двочлана (једнородитељска) или је четворочлана, с обзиром да је навео да отац и маћеха притужиље живе у кући која је на адреси пријављеног пребивалишта притужиље и да су приликом теренске посете породици они затечени у кући, те су изјавили да је притужиља тренутно одсутна јер је одвела дете на лекарске прегледе. Дакле, нејасно је да ли је реч о двема породицама са два одвојена домаћинства у истом селу или је реч о једној породици у једном домаћинству. У вези са наведеним, Министарство је наложило Центру да, након што у поновном поступку утврди ко чини ову једнородитељску породицу, утврдиће и приходе ове породице и то у правно релевантном периоду – децембар 2021. године, јануар и фебруар 2022. год. те одлучити да ли су испуњени услови ЗСЗ за признавање права на новчану социјалну помоћ. Министарство је навело да се из образложења ожалбеног решења не може закључити на основу ког доказа је утврђено да је именована у периоду децембар 2021. године, јануар и фебруар 2022. год. остварила просечни месечни приход у наведеном износу од 50.000,00 дин. Такође, констатовано је да накнада зараде по основу боловања због посебне неге детета јесте приход који је од утицаја за остваривање права на новчану социјалну помоћ, према одредби чл. 2. ст. 1. тач. 1. Уредбе о примањима и приходима који су од утицаја на остваривање права на новчану социјалну помоћ („Сл. гласник РС“, бр. 36/2011), те ће првостепени орган у поновном поступку тачно утврдити колико износи просечни месечни приход именоване у наведеном правно релевантном периоду. Министарство је указало Центру да ће у поновном поступку чињеницу да је притужиљино поседовање путничког аутомобила у правно релевантном периоду ценити у смислу одредбе чл. 82. ст. 1. тач. 3. ЗСЗ, односно да је исти неопходан једнородитељској породици, јер би без њега биле угрожене основне животне потребе детета које је нарушеног здравља и има 100% телесно оштећење и потребе за честим одласцима на прегледе и терапије код различитих специјалиста. 
Министарство је утврдило и да је првостепени орган неправилно ценио прибављене доказе о томе да притужиља није на евиденцији Националне службе за запошљавање од 28. јула 2021. године, који доказ није од пресудног значаја, имајући у виду да је у тренутку подношења захтева притужиље 3. марта 2022. год. њен салон био пријављен, односно да је обављала делатност у свом салону, те да је 8. марта 2022. прекинуто обављање делатности (доказ је решење АПР … од 10. 3. 2022. г.), као и да јој је била призната накнада зараде по основу неге детета од 22. фебруара 2022. г. до 22. маја 2022 г. Министарство је утврдило да, из доказа које је првостепени орган прибавио, произилази да је именована у децембру 2021. год. обављала делатност у свом салону, као и у јануару 2022. г. и 21 дан фебруара 2022 г. те да је 7 дана фебруара 2022. г. била на боловању ради посебне неге детета. Стога је другостепени орган указао Центру да ће у поновном поступку утврдити приход именоване по основу обављања самосталне делатности у наведеном периоду, као и приход који је остварила као накнаду зараде због боловања ради посебне неге детета у наведеном периоду, те приходе осталих чланова породице уколико је једнородитељска породица четворочлана, а затим донети одлуку у складу са законом.
Министарство је, такође, указало на погрешну примену материјалног права, с обзиром да је Центар ожалбено решење засновао на одредбама чл. 136. ст. 1. и чл. 140. ЗОУП, којима је прописано којим актом се одлучује о праву, обавези или правном интересу странке, као и у ком облику се доноси решење. 
Другостепени орган је наложио Центру да у поновном поступку поступи сагласно изнетим примедбама и након тачно и потпуно утврђеног чињеничног стања, уз правилну примену материјалног права и одредби поступака, донесе одлуку засновану на закону.
- Након наведеног решења другостепеног органа, Центар је поново дана 15. 5. 2025. год. донео решење бр. …./2024 којим се као неоснован одбија захтев притужиље за остваривање права на социјалну помоћ. Притужиља је поново уложила жалбу, указујући да није поступљено по решењу другостепеног органа, па је тако Центар, између осталог, приликом обрачуна остварених прихода породице притужиље поново пропустио да цени да ли је путнички аутомобил у правно релевантном периоду био неопходан притужиљи као самохраном родитељу и да ли би без њега биле угрожене основне животне, развојне и здравствене потребе притужиљиног детета са вишеструким здравственим тешкоћама за честим одласцима на специјалистичке прегледе и терапије; као и да у решењу нема појмовне разлике између запослености и једнородитељске породице; да је поново нетачно утврђивао податке о оствареним приходима притужиље, при чему ни једном до сада, иако поступак траје три године, Центар није утврђивао ни навео околности пропуштених зарада притужиље због болести члана породице, односно чувања детета са сметњама у развоју и вишеструким здравственим сметњама, којем су потребни и чести одласци на специјалистичке прегледе и терапије, а у складу са чл. 8. ст. 1. тачка 1. Правилника о обрасцима у поступку остваривања права на новчану социјалну помоћ („Сл. гласник РС“ бр. 90/24), којим су прописани сви подаци које треба да садржи налаз стручног радника. 
У жалби се наводи да је Центар наставио са изношењем неистина о притужиљиној породици, те да је приликом утврђивања пребивалишта притужиље, као и чланова њеног домаћинства, односно чланова њене породице, Центар изашао из оквира својих надлежности и злоупотребио своја овлашћења, тако што је у наведеном решењу оспоравао чињенице о пребивалишту притужиље које је о томе дао МУП као надлежни орган и повредио право на поштовање достојанства и приватности породице притужиље и породице притужиљиног оца. 
Наиме, у решењу Центра наведено је да је, по захтеву Центра, Полицијска управа Врање својим дописом бр…. од 30. 10. 2024. год. обавестила овај орган старатељства да је провером на терену потраживаних лица (оца и маћехе притужиље) утврђено да су обоје пронађени на адреси … на којој су и пријављени, да је отац притужиље саопштио да ту живи сам, а да га кћерка повремено обилази. У обављеном разговору са комшијама исти су пренели да притужиљиног оца виђају и да живи на наведеној адреси а да притужиља долази повремено код њега. Такође је провером МУП потврђено да притужиљин отац има пријаву пребивалишта у…, а притужиља у селу…. У решењу је констатовано да све ово доказује да се овде ради о једној двочланој једнородитељској породици коју чине притужиља и њено дете, а која живи самостално у домаћинству и одвојено од свог оца и маћехе, односно да се ради о двема породицама које имају одвојена домаћинства. Међутим, у истом решењу Центра се надаље констатује да је приликом последње теренске посете дана 7. 4. 2025. год. утврђено на лицу места да су у селу …, као и приликом претходних посета, увек у кући проналажени отац притужиље и њена маћеха, док притужиља са дететом није била ту. На основу тога Центар је у истом решењу извео супротан закључак о томе да је право чињенично стање да у селу …у кући живе сами отац и маћеха, који само формалноправно имају пријављено пребивалиште у …, те да је очигледно и да притужиља прикрива и износи лажне чињенице о томе где стварно живи са малолетним дететом. У жалби је указано да су континуираним ухођењем чланова притужиљине породице и других сродника у њеној кући, као и у кући притужиљиног оца у …, те учесталим неоснованим проверавањима њихових пребивалишта, стручни радници Центра злоупотребили своја овлашћења и повредили право на поштовање достојанства и заштиту приватности породице притужиље и породице њеног оца, с обзиром да је Центар наведене податке већ прибавио од надлежног органа а сада исте настоји да оспори, при чему не постоји одговарајућа документација Центра о обављеним теренским посетама, као ни о изјавама које су том приликом дали сродници притужиље. Притужиља се због поступака стручних радника осећала угоржено и узнемирено, што је реметило њену бригу и старање о детету ниског календарског узраста са здравственим тешкоћама. Притужиља указује да наведено поступање стручних радника има елементе узнемиравања, одмазде и дискриминације. У жалби је поново указано да је првостепени орган пропустио и да одлучи о трошковима поступка.
- Министарство је поводом наведене жалбе притужиље дана 26. 9. 2025. г. донело решење бр…. којим је поново поништило решење Центра од 15. 5. 2025. г. и указало да је ово 8 решење првостепеног органа, донето по захтеву притужиље од 3. 3. 2022. г. за остваривање права на новчану социјалну помоћ, које је поништило. У образложењу решења Министарства је наведено да је ожалбено решењено донето на основу непотпуно и погрешно утврђеног чињеничног стања и повредом правила поступка и констатовано да Центар при доношењу овог решења није поступио по инструкцијама датим у решењу другостепеног органа од 27. 2. 2025. г. те је потребно да у поновном поступку по њима поступи.

Утврђени пропусти 
Из утврђеног чињеничног стања произилази да поступање Центра и Министарства у овом случају није било у складу са правилима добре управе и прописаним начелима поштовања интегритета и достојанства корисника[footnoteRef:6], најбољег интереса корисника[footnoteRef:7], благовремености[footnoteRef:8] и ефикасности социјалне заштите[footnoteRef:9], услед чега је притужиљи и њеном детету током три године било ускраћено право на социјалну помоћ у складу са законом, имајући у виду да је захтев за остваривање овог права притужиља поднела 3. 3. 2022. године, али је до септембра 2025. год. поништено укупно 8 решења првостепеног органа због нестручног одлучивања по овом захтеву притужиље, повреде правила поступка и поступања супротно налозима другостепеног органа и закону.  [6:  Члан 24. ЗСЗ]  [7:  Члан 26. ЗСЗ]  [8:  Члан 29. ЗСЗ]  [9:  Члан 28. ЗСЗ] 

Министарство је својим пасивним односом према пропустима у раду првостепеног органа, које је утврђивало током три године, допринело одуговлачењу поступка на штету права притужиље и њеног детета и повредило принципе добре управе. Током поступка Заштитника грађана утврђено је да током две године и 6 поништених решења првостепеног органа и два налога за поступање које је Центру упутило Министарство, Центар није донео одлуку на основу правилно и потпуно утврђеног чињеничног стања, поштујући правила поступка и у складу са законом и примедбама и налозима другостепеног органа. Упркос томе, Министарство је по истом захтеву притужиље од 3. 3. 2022. године наставило да поступа на исти начин неделотворно и неефикасно и током треће (2025.) године: поништавајући решења првостепеног органа на основу истих примедби, које је упућивао првостепеном органу и током претходне две године (због нестручног рада, неправилно и непотпуно утврђеног чињеничног стања, извођења погрешних закључака и погрешне примене материјалног права и повреде правила поступка); иако је било очигледно да ће првостепени орган наставити са ускраћивањем права кориснику и са истим неправилностима у свом поступању, који су већ утврђени током претходне две године. 
Министарство је доследно пропуштало да предузме друге мере из својих надлежности ради делотворног и ефикасног поступања, које би омогућило правовремено, континуирано и у складу са законом остваривање права притужиљи и њеној једнородитељској породици. Другостепени орган је у овом случају, током три године пропуштао да изврши своју обавезу у складу са важећим правилима Закона о општем управном поступку и сам мериторно реши управну ствар, у циљу делотворног, ефикасно, и на закону заснованом поступању, јер је утврдио да су у првостепеном решењу погрешно цењени докази, односно, да су на основу непотпуно и погрешно утврђених чињеница извођени погрешни закљуци у погледу чињеничног стања, да је првостепени орган извршио повреду правила поступка, да је погрешно примењен правни пропис на основу кога се решава управна ствар о томе на коју врсту новчане социјалне помоћи и у ком износу корисник има право. Одредбама Закона о општем управном поступку прописано је да другостепени орган сам понавља цео поступак или његов део ако нађе да је учињена повреда правила поступка која је утицала на законитост и правилност побијаног решења. Такође, другостепени орган поништава побијано решење и сам одлучује о управној ствари ако нађе да се на основу чињеница утврђених у допуњеном поступку мора решити друкчије него што је решена првостепеним решењем. Другостепени орган поништава првостепено решење и сам одлучује о управној ствари и ако нађе да je у побијаном решењу погрешно примењено материјално право или докази погрешно оцењени или да је из утврђених чињеница изведен неправилан закључак о чињеничном стању или да није правилно примењено овлашћење за одлучивање по слободној оцени.[footnoteRef:10] [10:  члан 171. ст. 2. и ст. 5. ЗОУП] 

Исти Закон прописује да ће другостепени орган својим решењем поништити првостепено решење и вратити предмет првостепеном органу на поновни поступак, ако нађе да ће недостатке првостепеног поступка брже и економичније отклонити првостепени орган.[footnoteRef:11] У конкретном случају је, на основу свих наведених чињеница и документације, јасно произилазило да утврђене недостатке првостепеног поступка неће брже и економичније отклонити Центар, јер је током две године поништено 6 решења овог првостепеног органа и издато два налога другостепеног органа по којима Центар није поступио. Стога је нејасно због чега је Министарство наставило са истим неделотворним и неефикасним мерама (да поништена решења са истим примедбама, инструкцијама и налозима враћа првостепеном органу на поновно поступање), с обзиром да се, на основу наведених чињеница могло оправдано очекивати/сумњати да Центар поново неће донети одлуку на основу правилно и потпуно утврђеног чињеничног стања, поштујући правила поступка и у складу са законом и са примедбама и налозима другостепеног органа. [11:  члан 171. ст. 3. ЗОУП] 

Такво поступање органа представља типичан пример лоше управе. Пре свега, недопустиво је да другостепни орган омогући да управни поступак по захтеву притужиље од 3. 3. 2022. г. траје дужи временски период, а као што је у овом случају чак три године, нарочито стога што се ради о рањивој групи грађана – самохраној мајци и детету на раном узрасту и са нарушеним здравственим стањем, за које свако пролонгирање поступка може произвести ненадокнадиву штету.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Органи управе који воде поступак су дужни да обезбеде успешно, квалитетно и правовремено остваривање и заштиту права и правних интереса грађана. У случају грешке која се негативно одражава на права или интересе грађана, органи јавне власти, односно јавни службеници ће последице грешке отклонити на најбржи могући начин. Обавезу исправљања пропуста и отклањања последица у односу на грађане, када околности случаја указују на такву потребу или могућност, имају и други (другостепени) органи јавне власти и јавни службеници, иако сами нису направили пропуст. 
Не само да су Министарство и органа старатељства својим поступањем током три године у континуитету ускраћивали право на одговарајућу социјалну помоћ, већ су ову егзистенцијално угрожену једнородитељску породицу са дететом на раном узрасту и 100% телесним оштећењем, као корисника новчане социјалне помоћи, изложили додатним трошковима због вођења управних поступака током три године, чиме је обесмишљена сврха и циљ права на овај вид материјалне подршке (обезбеђивање егзистенцијалног минимума ради задовољења основних животних потреба[footnoteRef:12]). Током три године поступања по захтеву странке од марта 2022. године, Центар није поступио по решењима и налозима другостепеног органа да се посебним решењем одлучи о трошковима управног поступка, које треба признати странки. Иако је Министарство у својим решењима и издатим налозима Центру указивао на чињенице да су од подношења захтева притужиље поништена сва решења првостепеног органа којим је одлучивао о њеном захтеву и усвојене све жалбе притужиље на ове одлуке Центра, те да је стога неопходно да трошкове другостепеног поступка сноси првостепени орган, који ће о томе одлучити посебним решењем, на основу чл. 85. ст. 6. ЗОУП, Центар је, супротно томе, констатовао у својим решењима да именована нема право на исте, сходно чл. 8. и 9. ЗОУП.  [12:  Члан 5. ст. 2. ЗСЗ] 

Министарство је, такође, пропустило да предузме и своја надзорна овлашћења ради утврђивања разлога који су довели до вишегодишњег неправилног рада Центра на штету права детета са сметњама у развоју на неопходну материјалну подршку њему и његовој самохраној мајци, као и ради утврђивања одговорности запослених стручних радника и директора Центра за то. 
Коначно, Министарство је својим последњим решењем бр…., од 26. 9. 2025. г. учинило следеће пропусте: 1) образложење наведеног решења не садржи обавезне делове прописане чланом 141. став 4) ЗОУП, односно нису наведени чињенично стање и докази, као ни прописи и разлози који, с обзиром на утврђено чињенично стање, упућују на одлуку из диспозитива, иако је Министарство на овај пропуст до сада упозоравало првостепени орган; 2) у решењу нису наведене инструкције првостепеном органу, већ се уместо тога Министарство позвало на инструкције које је првостепеном органу дало у неком другом решењу (од 27. 2. 2025. године) иако свако решење треба да садржи ове елементе, с обзиром да се ради о појединачном правном акту, те је на овај начин Министарство повредило одредбе ЗОУП у члану 171. став 3. којом је прописано да уколико другостепени орган својим решењем поништити првостепено решење и врати предмет првостепеном органу на поновни поступак, дужан је да својим решењем укаже првостепеном органу у ком погледу треба допунити поступак; 3) изостало је изјашњење о следећим наводима жалбе: да Центар током три године поступања није ни једном утврђивао околности пропуштених зарада притужиље због болести члана породице, односно чувања детета на раном узрасту и са 100% телесним оштећењем, којем су потребни и чести одласци на специјалистичке прегледе и терапије, чиме је Центар поступао супротно обавези прописаној у чл. 8. ст. 1. тачка 1. Правилника о обрасцима у поступку остваривања права на новчану социјалну помоћ („Сл. гласник РС“ бр. 90/24); да су поступајући стручни радници Центра предузетим радњама изашли из оквира својих надлежности и злоупотребили своја овлашћења, тако што су неосновано оптужили притужиљу да прикрива и износи лажне податке о томе где стварно живи са малолетним дететом и оспоравали чињенице о пребивалишту притужиље које је, по захтеву Центра, доставио МУП као надлежни орган; да су изношењем неистина о томе да је притужиља остваривала приходе од продаје путничког аутомобила и да износи лажне податке о томе где стварно живи са дететом -вређали њено достојанство, а предузетим радњама у сврху наведеног оптуживања притужиље повредили су право на поштовање и заштиту приватности породице притужиље и породице притужиљиног оца; да су извршили дискриминацију притужиље и њене једнородитељске породице у овом поступку, вођеном по захтеву притужиље од 3. 3. 2022.г. 
Вишегодишњим необезбеђивањем тражене новчане социјалне помоћи притужиљи и њеној породици, на које су имали право у складу са законом, Министарство и Центар су поступали супротно примарном циљу социјалне заштите да кориснику, путем неопходне материјалне подршке, омогући достизање и одржавање минималне материјалне сигурности и независности у задовољавању животних потреба[footnoteRef:13]. Својим неправилним, неблаговременим, неефикасним и неделотворним поступањем у овом случају, Министарство и Центар су допринели егзистенцијалној угрожености ове једнородитељске породице и нанели штету развоју детета са сметњама у развоју и задовољавању његових животних и развојних потреба. Услед наведених недостатка у раду Министарства и Центра, повређена су права притужиље и њене породице на правну и социјалну заштиту, загарантованих Уставом и законом.  [13:  Члан 3. ЗСЗ] 


Релевантни прописи
Приликом сагледавања правилности и законитости рада надлежног органа старатељства и органа управе у конкретном случају и утврђивање пропуста, Заштитник грађана се руководио одредбама Устава Републике Србије, Конвенције о правима детета[footnoteRef:14], Закона о Заштитнику грађана, Закона о социјалној заштити и Закона о општем управном поступку.  [14:  Закон о ратификацији Конвенције Уједињених нација о правима детета (Сл. лист СФРЈ – додатак: Међународни  уговори, број 15/90 и  „Сл. лист СРЈ“ – додатак: Међународни уговори бр. 4/96 8 2/97)] 

[bookmark: clan_27]Република Србија се, потврђивањем Конвенције УН о правима детета, обавезала да уважава право сваког детета да користи социјалну заштиту, укључујући социјално осигурање, као и да предузима све мере неопходне за пуно остваривање тог права у складу са националним законима. Ове повластице треба да буду признате узимајући у обзир средства и услове детета и лица која су одговорна за издржавање детета, као и све услове од значаја за захтеве за повластице које поднесе дете или који се поднесу у дететово име.[footnoteRef:15] Конвенција обавезује државу да признаје право сваког детета на животни стандард примерен физичком, менталном, духовном и друштвеном развоју детета, те да, у складу са својим могућностима, предузима одговарајуће мере за помоћ родитељима и другим лицима одговорним за дете, ради остваривања овог права и, у случају потребе, обезбеђује материјалну помоћ и програме потпоре, посебно у погледу исхране, одеће и становања[footnoteRef:16]. [15:  Члан 26. Конвенције]  [16:  Члан 27. Конвенције] 

Законом о социјалној заштити прописани су примарни циљеви социјалне заштите: 1) достићи, односно одржавати минималну материјалну сигурност и независност појединца и породице у задовољавању животних потреба; 2) обезбедити доступност услуга и остваривање права у социјалној заштити; 3) створити једнаке могућности за самосталан живот и подстицати на социјалну укуљченост; 4) очувати и унапредити породичне односе, као и унапредити породичну, родну и међугенерацијску солидарност[footnoteRef:17]. Право на различите врсте материјалне подршке остварује се ради обезбеђивања егзистенцијалног минимума и подршке социјалној укључености корисника[footnoteRef:18]. [17:  Члан 3. ЗСЗ]  [18:  Члан 5. ст. 2. ЗСЗ] 

 Према начелу поштовања интегритета и достојанства корисника, право на социјалну заштиту се заснива на социјалној правди, одговорности и солидарности, а социјална заштита се пружа уз поштовање физичког и психичког интегритета корисника, безбедности, као и уз уважавање његових моралних, културних и религијских убеђења, у складу са зајемченим људским правима и слободама[footnoteRef:19]. Према начелу најбољег интереса корисника, услуге социјалне заштите пружају се у складу са најбољим интересом корисника, уважавајући његов животни циклус, пол, етничко и културно порекло, језик, вероисповест, животне навике, развојне потребе и потребе за додатном подршком у свакодневном функционисању[footnoteRef:20]. Начело благовремености обавезује да се социјална заштита остварује на начин који обезбеђује правовремено уочавање потреба корисника и пружање услуга ради спречавања настанка и развоја стања која угрожавају безбедност и задовољавање животних потреба и ометају укључивање у друштво[footnoteRef:21]. Начелом ефикасности социјалне заштите предвиђено је да се социјална заштита остварује на начин који обезбеђује постизање најбољих могућих резултата у односу на расположива финансијска средства[footnoteRef:22]. Забрањена је дискриминације корисника социјалне заштите по основу расе, пола, старости, националне припадности, социјалног порекла, сексуалне оријентације, вероиспосвести, политичког, синдикалног или другог опредељења, имовног стања, културе, језика, инвалидитета, природе социјалне искључености или другог личног својства[footnoteRef:23]. [19:  Члан 24. ЗСЗ]  [20:  Члан 26. ЗСЗ]  [21:  Члан 29. ЗСЗ]  [22:  Члан 28. ЗСЗ]  [23:  Члан 25. ЗСЗ] 

Законом је прописано да једнородитељска породица има право на увећану новчану социјалну помоћ[footnoteRef:24]. Износ новчане социјалне помоћи признаје се у висини разлике између износа новчане социјалне помоћи утврђеног у складу са овим законом и износа просечног месечног прихода појединца, односно породице оствареног током три месеца који претходе месецу у коме је поднет захтев за новчану социјалну помоћ[footnoteRef:25]. Увећана новчана социјална помоћ утврђује се тако што се припадајући износ новчане социјалне помоћи за појединца, односно породицу увећава за 20%. Увећана новчана социјална помоћ признаје се појединцу, односно породици из члана 85. ст. 1. овог закона у висини разлике између увећане новчане социјалне помоћи из става 1. овог члана и износа просечног месечног прихода тог појединца, односно породице оствареног током три месеца који претходе месецу у коме је поднет захтев за увећану новчану социјални помоћ[footnoteRef:26]. [24:  Члан 85. ЗСЗ]  [25:  Члан 89. ЗСЗ]  [26:  Члан 90. ЗСЗ] 

Закон о општем управном поступку је начелима управног поступка прописао дужности поступајућег органа: да у управном поступку орган поступа на основу закона,  других прописа и општих аката (начело законитости и предвидивости)[footnoteRef:27]; да странкама омогуће да што лакше заштите и остваре своја права и правне интересе, али не на штету права и правних интереса трећих лица, нити јавног интереса (начело заштите права странака и остваривања јавног интереса)[footnoteRef:28]; да странкама омогући да успешно и целовито остваре и заштите права и правне интересе; да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања; да орган по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује; да од странке захтева само оне податке који су неопходни за њену идентификацију и документе који потврђују чињенице о којима се не води службена евиденција (начело делотворности и економичности поступка)[footnoteRef:29]; да правилно, истинито и потпуно утврди све чињенице и околности које су од значаја за законито и правилно поступање у управној ствари (начело истине и слободне оцене доказа)[footnoteRef:30]. [27:  Члан 5. ЗОУП]  [28:  Члан 7. ЗОУП]  [29:  Члан 9. ЗОУП]  [30:  Члан 10. ЗОУП] 

Одредбама Закона прописано је да другостепени орган поништава побијано решење и сам одлучује о управној ствари ако нађе: да се на основу чињеница утврђених у допуњеном поступку мора решити друкчије него што је решена првостепеним решењем[footnoteRef:31]; да je у побијаном решењу погрешно примењено материјално право или докази погрешно оцењени или да је из утврђених чињеница изведен неправилан закључак о чињеничном стању или да није правилно примењено овлашћење за одлучивање по слободној оцени.[footnoteRef:32] Законом је прописано да ће другостепени орган својим решењем поништити првостепено решење и вратити предмет првостепеном органу на поновни поступак, ако нађе да ће недостатке првостепеног поступка брже и економичније отклонити првостепени орган.[footnoteRef:33] [31:  Члан 171. ст. 2. ЗОУП]  [32:  Члан 171. ст. 5. ЗОУП]  [33:  Члан 171. ст. 3. ЗОУП] 

Закон, такође, прописује: ако жалба буде усвојена, трошкове другостепеног поступка сноси орган који је одлучивао у првом степену[footnoteRef:34]. О трошковима поступка одлучује се решењем о управној ствари. Ако другостепени орган сам реши управну ствар, он одлучује и о трошковима првостепеног и другостепеног поступка[footnoteRef:35]. [34:  Члан 85. ст. 6. ЗОУП]  [35:  Члан 87. ст. 2. и 3. ЗОУП] 

Законом је, у члану 183. став 3), прописано да ће другостепени орган или надзорни орган решењем, по службеној дужности, у целини или делимично поништити коначно решење ако у њему није уопште или није правилно примењен материјални закон, други пропис или општи акт. Решење ће се поништити у року од годину дана од коначности решења.



Препоруке 
Ради отклањања утврђених недостатака и неправилности у раду у овом случају, Заштитник грађана упућује Министарству за рад, запошљавање, борачка и социјална питања следеће препоруке:
I
[bookmark: _Hlk217470178]Министарство за рад, запошљавање, борачка и социјална питања треба, да применом  одредби Закона о општем управном поступку у члану 183. став 3. – по службеној дужности - поништи своје решење бр. …., од 26. 9. 2025. г. које је донео у другостепеном поступку усвајањем жалбе притужиље и поништењем решења Центра за социјални рад Бујановац бр. …/2024 од 15. маја 2025. године, имајући у виду да у донетом решењу Министарство за рад, запошљавање, борачка и социјална питања није правилно применило одредбе Закона о општем управном поступку, прописане у члану 141. став 4) и у члану члану 171. став 3.

II
Министарство за рад, запошљавање, борачка и социјална питања треба да, применом правних средстава и одредби Закона о социјалној заштити и Закона о општем управном поступку, предузме мере да исправи учињене пропусте у раду по захтеву притужиље од 3. 3. 2022. године тако што ће, након поништења решења Центра за социјални рад Бујановац бр. …2024 од 15. маја 2025. године, овај другостепени орган сам мериторно одлучити о конкретној управној ствари - праву једнородитељске породице притужиље на одговарајућу материјалну подршку.

III
Ради поступања по препоруци I, Министарство за рад, запошљавање, борачка и социјална питања треба да отклони учињене пропусте у раду и одлучи о наводима у жалби притужиље на решење Центра за социјални рад Бујановац бр. …/2024 од 15. маја 2025. године: да је првостепени орган током три године пропуштао да утврди околности њених пропуштених зарада у правно релевантном периоду, због болести члана породице, односно њеног старања о детету на раном узрасту са 100% телесним оштећењем.

IV
Министарство за рад, запошљавање, борачка и социјална питања треба, да применом  правних средстава и одредби Закона о општем управном поступку, предузме мере да исправи учињене пропусте при одлучивању о захтеву притужиље за надокнаду трошкова поступка у овом случају, тако што ће, након поништења решења Центра за социјални рад Бујановац бр. …/2024 од 15. маја 2025. године, овај другостепени орган сам одлучити о конкретној управној ствари - захтеву странке да јој се надокнаде трошкови поступка.

V
Министарство за рад, запошљавање, борачка и социјална питања треба да поступи по препорукама I - IV, како би у конкретном случају обезбедио остваривање права грађана на правну и социјалну заштиту, као и поступање органа социјалне заштите у складу са правилима добре управе и начелима поштовања најбољег интереса корисника и ефикасности и благовремености социјалне заштите.

VI
Министарство за рад, запошљавање, борачка и социјална питања треба да предузме своја овлашћења и надлежности надзорног органа, ради утврђивања разлога који су довели до вишегодишњег неправилног рада Центра за социјални рад у Бујановцу у овом случају, којим су повређена права детета са сметњама у развоју на неопходну материјалну подршку њему и његовој самохраној мајци, као и ради утврђивања одговорности поступајућих стручних радника и директора Центра за социјални рад у Бујановцу за то.

VII
Министарство за рад, запошљавање, борачка и социјална питања треба да одлучи о наводима у жалби притужиље на решење Центра за социјални рад Бујановац бр…./2024 од 15. маја 2025. године, тако што ће предузети своја овлашћења и надлежности надзорног органа ради утврђивања да ли су поступањем стручних радника и директора Центра за социјални рад у Бујановцу по захтеву притужиље од 3. 3. 2022. год. повређена права корисника на поштовање приватности, интегритета и достојанства, те да, у зависности од исхода, предузме прописане мере према одговорнима.

VIII
Министарство за рад, запошљавање, борачка и социјална питања треба да одлучи о наводима у жалби притужиље на решење Центра за социјални рад Бујановац бр. …/2024 од 15. маја 2025. године, тако што ће предузети своја овлашћења и надлежности надзорног органа ради утврђивања да ли је поступањем стручних радника и директора Центра за социјални рад у Бујановцу по захтеву притужиље од 3. 3. 2022. год. извршена дискриминација притужиље, њене једнородитељске породице и детета са сметњама у развоју, у поступку остваривања права на неопходну материјалну подршку, те да, у зависности од исхода, предузме прописане мере према одговорнима. 

IХ
Министарство за рад, запошљавање, борачка и социјална питања треба да предузме све расположиве мере којима би се и у свим другим случајевима обезбедило спречавање понављања пропуста у раду првостепеног органа, а које доводи до ускраћивања права грађана. 
Х
Министарство за рад, запошљавање, борачка и социјална питања треба да предузме све расположиве мере којима би се обезбедило да и у свим другим случајевима усвајања жалбе и поништавања првостепеног решења – другостепени орган сам одлучи у конкретној управној ствари у складу са одредбама Закрона о општем управном поступку ако нађе: да je у побијаном решењу погрешно примењено материјално право или докази погрешно оцењени или да је из утврђених чињеница изведен неправилан закључак о чињеничном стању или да није правилно примењено овлашћење за одлучивање по слободној оцени, како би омогућио ефикасно и благовремено остваривање зајемчених права права грађана у делотворном и економичном поступку. 

Министарство за рад, запошљавање, борачка и социјална питања ће извести Заштитника грађана о поступању по препорукама I - V у року од 30 дана, а по препорукама  од VI – Х у року од 60 дана  од дана пријема овог Извештаја Заштитника грађана.

Неправилним, неблаговременим и неделотворним поступањем првостепеног и другостепеног органа социјалне заштите, самохраној мајци детета са 100% телесним оштећењем током 3 године ускраћивана је новчана социјална помоћ на коју је имала право, што је допринело егзистенцијалној угрожености њене једнородитељске породице. Ускраћивањем неопходне материјалне подршке притужиљином детету са сметњама у развоју током 3 године нанета је штета његовом развоју и задовољавању његових основних животних, развојних и здравствених потреба. Услед утврђених недостатка у раду Министарства и Центра, повређена су права самохраног родитеља и детета са сметњама у развоју на правну и социјалну заштиту, зајемчена Уставом и законом. 

На основу свих утврђених чињеница и околности у испитном поступку, Заштитник грађана је констатовао пропусте у раду Министарства за рад, запошљавање, борачка и социјална питања и Центра за социјални рад Бујановац, на штету права притужиље и њене једнородитељске породице на материјалну подршку и, сагласно члану 31. став 2. Закона о Заштитнику грађана, упутио препоруке органима социјалне заштите ради отклањања уочених неправилности у раду у овом случају, као и у циљу унапређења рада органа управе и спречавања сличних пропуста у будућности.

Доставити: 	
- подносиоцу притужбе:
- органу: ул. Немањина бр. 22-24, 11000 Београд
- у списе предмета

